  Наталья Тетерина 26-тӥ коньывуонэ Ижкарысь лулчеберетъя «Аксион» двореце Гурт возёсын но сиён-юон поттон удысын ужасьёслэн нуналзылы сӥзем ужрадэ улосвылысь ӧнерчиос но возёсъёсын кивалтӥсъёс люкаськизы. Одӥгез соос пӧлысь Алнаш ёросысь Владимир Конькин 2015-тӥ арын грант басьтӥз, соин ик фермер луыны быгатӥз, вераз со журналистъёслы. 2015-тӥ арын грант басьтӥ, сокуен тӥни кутскеме луиз. Сотэк мон ӧй но кутскысал, малы ке шуоно техника тырмыт ӧй вал ай, пудо йыры тоже ӧй вал шуод-а, мар-а Владимир Конькин, Алнаш ёросысь фермерТуннэ нуналлы солэн возёсаз ог дасо скалъёсыз, кунянъёсыз но ветылъёсыз вань. Соосты вордон понна Владимир Конькин турын но йыды кизе. Дасям пудо сиёнэз толйыны сяна, пайщикъёслы люкыны но турынлы ёрмись муртъёслы вузаны тырме. Пудо-животэз сокем трос ик ӧвӧл ай бере, фермерлы выныз, кышноез но ӵыжы-выжыосыз гинэ юртто, медъяса ужасьёсыз ӧвӧл.  Владимир Конькин малпамъя, али туж ӧжыт адями гуртэ ужаны кыле, соин ик кунлэсь юрттэтэк аслэсьтыд уждэ гурт возёс удысын кутскыны туж шуг. «Тросгес кулэ, дыр, со (грантъёс — ред.) но, мынам малпамея, бадӟымгес, 1,5 — 3 миллион гинэ ӧвӧл. Али ведь ваньмыз дуноя, техника дуноя. <…> Туэ коть 3 миллион сётӥзы, кин фермере потэ. Но ведь опять ёросын одӥг мурт гинэ сое басьтэ. Кулэ вал, тем более али гуртэ туж ужан кылисьёс ӧвӧл. Юрттытэк, уг тодӥськы мон даже, кызьы кутскозы, секыт кутскыны», — лыдъя Владимир Конькин. Пудо возён юртъёс пуктонъя возёсъёслы но фермеръёслы юрттэтэз 2018-тӥ арын будэтыны малпало. Со сярысь докладаз Удмуртиысь гурт возёсъя но сиён-юонъя министрлэсь ужзэ быдэсъясь Александр Прохоров вераз. Таяз арын пуктэм 35 йӧл кысконъя фермаос ужало ни, соос 7 сюрс 422 скалъёсты тэртыто. Ар пумозь эшшо 44 объект усьтыны чаклало. Кылем арын ӵошатыса, кыскон скалъёслэн лыдзы 2 сюрс 361 йырлы будӥз, нош ар кутсконысен — 2 сюрс 161 йырлы. Туннэ нуналлы Удмуртиысь 27 ёросъёсты бадӟым производительностен лыдъяны луэ, шуиз Александр Прохоров. 2017-тӥ арлэн укмыс толэзез ӵоже гурт возёсъёслы но фермер возёсъёслы 522 сюрс 362 тонна йӧл кыскыны удалтӥз. Со кылем арысь та вакытэн ик ӵошатыса 24 сюрс 44 тонналы тросгес. Йӧл кысконлэн йылэмез 4, 8 процент луиз. Пудо вордыны юрттэт басьтон сяна, фермеръёслэн мукет сюлмаськонъёссы но вань. Кылсярысь, бичам ваньбурез интыян, вузан. Шаркан ёросысь Пашур-Вишур гуртысь Николай Широбоков фермер луыса кемалась ужа ни. Туэ, быдэс Удмуртиын кадь ик, солэн возёсаз но ваньбур котькулэсь трос октӥзы — одӥг гектарысь шорлыдын 32, 2 центнер ю тысь, нош одӥг бусыысьтыз воксё 41,3 центнер бичазы. Николай Широбоков октэм ваньбурзэ интыян сярысь уг куректы. Нош картофказэ палэнэ вузаны шуггес луоз — туэ со векчигес потэмын. Бакча сиёнлэн удалтымтэез фитофтораен герӟаськемын. Со Удмуртиын но бӧляк улосвылъёсын туэ туж трос вал. Али дун вылын сылкомы, соин басьтӥсьёс ӧвӧл. Витьком ай, оло дун йылоз шуыса <…> бускель улосвылъёсын но — Башкирия, Татария, Киров улосвыл — озьы ик фитофтора вал. Соин асьме улосвылъёсын ичигес картофка, нош мукет улосвылъёсын туж бадӟым ваньбурзы. И вот со нош ик куашкатэ дунъёсты Николай Широбоков, Шаркан ёросысь Пашур-Вишур гуртысь фермер.Озьы ке но, Николай Широбоков картофказэ басьтӥсьёс сюрозы шуыса малпа. «Мон ведь нырысетӥ ар уг ни ужаськы. Трос эшъёс, тодмоос, басьясьёс тросэз тодо. Нырысь аръёсы котькытчы но келяллясько вал: Ленинградэ но, Сибирьын засуха одӥг ар вал, Сибире даже келямы: Омск, Томск, Красноярск. А так, лымшор улосвылъёсы в основном: Волгоград, Ставрополь, Дагестан, Пермь, Уфа», —  шуэ фермер. Удмуртиысь гурт возёсъя но сиён-юонъя министрлэсь ужзэ быдэсъясь Александр Прохоров пусйиз, бакча сиён но картофка будэтӥсьёслы таяз арын секытгес ке но вал, куд-огезлэн ӟеч ваньбур бичамзы луиз. Элькунъя оглом 98 сюрс тонна картофка но 15 сюрс кырын будэтэм бакча сиён октӥзы. Картофка бичамъя азьпалан Вотка ёрос, нош кырын будэтэм бакча сиён бичамъя — Можга ёрос. Тодэ вайытом, 26-тӥ коньывуонэ Ижкарын Гурт возёсын но сиён-юон поттон удысын ужасьёслэн нуналзылы сӥзем сӥё-дано пумиськон ортчиз. Отын Удмуртиысь гурт возёсъя но сиён-юонъя министрлэсь ужзэ быдэсъясь Александр Прохоров бусы ужъёслы йылпумъянъёс лэсьтӥз, люкаськем калыкез праздникен ӟечкылаз. Со сяна, гурт возёсын ужасьёсты элькунысь кивалтэтлэн тӧроез Ярослав Семёнов, Кун Кенешлэн кивалтӥсез Алексей Прасолов но ужъя министрлэсь ужзэ быдэсъясь Надежда Губская сӥлы каризы. Тегъёс: Ижкар Удмуртия гуртвозёс пудовордон бусыужъёс гуртвозёсъяминистерство  